CELEX: 22016D1797
Language: lt
Date: 1473897600000
Title: 2016 m. rugsėjo 15 d. Europos Sąjungos ir Indonezijos Respublikos savanoriškos partnerystės susitarimu įsteigto Jungtinio Susitarimo įgyvendinimo komiteto sprendimas Nr. 1/2016 dėl miškų teisės aktų vykdymo, miškų valdymo ir prekybos mediena (FLEGT) licencijavimo sistemos taikymo pradžios datos [2016/1797]

11.10.2016   
            
            
               LT
            
            
               Europos Sąjungos oficialusis leidinys
            
            
               L 274/62
            
         Europos Sąjungos ir Indonezijos Respublikos savanoriškos partnerystės susitarimu įsteigto Jungtinio Susitarimo įgyvendinimo komiteto sprendimas Nr. 1/2016
   2016 m. rugsėjo 15 d.
   dėl miškų teisės aktų vykdymo, miškų valdymo ir prekybos mediena (FLEGT) licencijavimo sistemos taikymo pradžios datos [2016/1797]
   JUNGTINIS SUSITARIMO ĮGYVENDINIMO KOMITETAS,
   atsižvelgdamas į Europos Sąjungos ir Indonezijos Respublikos savanoriškos partnerystės susitarimą (toliau – Susitarimas), kuris, šalims ratifikavus, įsigaliojo 2014 m. gegužės 1 d.,
   kadangi:
   
               (1)
            
            
               Susitarimo 14 straipsnio 5 dalies e punkte nustatyta, kad Jungtinis įgyvendinimo komitetas (toliau – JĮK) turi susitarti dėl dienos, nuo kurios FLEGT licencijavimo schema pradės veikti po Indonezijos medienos teisėtumo užtikrinimo sistemos (toliau – MTUS) veikimo įvertinimo remiantis VIII priede nustatytais kriterijais;
            
         
               (2)
            
            
               atlikus nepriklausomą jungtinį Indonezijos MTUS vertinimą padaryta išvada, kad sistema yra veiksminga ir atitinka Susitarimo VIII priede nustatytus kriterijus, kuriais remiantis vertinamas jos veiksmingumas;
            
         
               (3)
            
            
               abi šalys užbaigė atitinkamas savo vidaus procedūras ir viena kitai per JĮK pranešė apie savo pasirengimą pradėti naudoti FLEGT licencijavimo sistemą;
            
         
               (4)
            
            
               siekiant veiksmingai įgyvendinti Susitarimą, JĮK ir toliau stebės jo įgyvendinimą, o šalys nustatė, kokiems bendriems veiksmams bus teikiamas prioritetas 2017 m.,
            
         NUSPRENDĖ:
   1 straipsnis
   FLEGT licencijavimo schema pradedama taikyti 2016 m. lapkričio 15 d.
   2 straipsnis
   Šis sprendimas parengiamas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir indoneziečių kalbomis; visi tekstai yra autentiški. Skirtingo aiškinimo atveju tekstas anglų kalba turi viršenybę.
   3 straipsnis
   Šis sprendimas įsigalioja 2016 m. lapkričio 15 d.
   
      Priimta 2016 m. rugsėjo 15 d. Džokjakartoje, Indonezijoje.
      
         
            Indonezijos Respublikos vardu
         
         dr. IB Putera PARTHAMA
         
            Indonezijos aplinkos ir miškininkystės ministerijos Tvaraus miškų valdymo generalinis direktorius
         
      
      
         
            Europos Sąjungos vardu
         
         Charles-Michel GEURTS
         
            ES delegacijos Indonezijoje ir Brunėjuje misijos vadovo pavaduotojas